stanford-oval/wikipedia huggingface dataset:
การเชื่อมทิก

การเชื่อมทิก (Tungsten Inert Gas welding, TIG) หรืออีกชื่อหนึ่งคือการเชื่อมอาร์คทังสเตนแก๊สปกคลุม (Gas Tungsten Arc Welding, GTAW) เป็นกระบวนการเชื่อมแบบอาร์คชนิดหนึ่งที่ใช้ แท่งอิเล็กโทรดเป็นทังสเตนในการเชื่อม บริเวณบ่อหล่อมจะมีแก๊สปกคลุมเพื่อป้องกันบ่อหลอมจากการปนเปื้อนหรือการทำปฏิกิริยากับอากาศรอบข้าง แก๊สเฉื่อยที่ใช้กันทั่วไปคืออาร์กอน หรือ ฮีเลี่ยม อย่างไรก็ตามแก๊สฮีเลี่ยมนั้นราคาแพงกว่าอาร์กอนมาก ในการเชื่อมมีทั้งแบบเติมลวดและไม่เติมลวดลงไปในบ่อหลอม

ในการเชื่อมมีกระแสไฟฟ้านี้เป็นตัวกระตุ้นให้แก๊สที่ปลายทังสเตนอิเล็กโทรดกลายเป็นไอออน และทำให้กระแสไฟฟ้าไหลผ่านระหว่างทังสเตนอิเล็กโทรดและบ่อหลอมเห็นเป็นลำพลาสมา
การเชื่อมทิกนี้นิยมใช้กับชิ้นงานที่มีลักษณะบาง ทำจากสเตนเลสสตีล และโลหะกลุ่มที่ไม่ได้มีเหล็กเป็นองค์ประกอบหลัก เช่น อะลูมิเนียมอัลลอย แมกนีเซียมอัลลอย ทองแดงอัลลอย นิกเกิลอัลลอย และไทเทเนียมอัลลอย เป็นต้น กระบวนการเชื่อมทิกมีข้อเด่นเหนือกระบวนการเชื่อมอื่น ๆ เช่น shielded metal arc welding (SMAW) หรือ gas metal arc welding (GMAW) ในด้านการควบคุมคุณภาพและความแข็งแรงของแนวเชื่อม แต่ข้อด้อยคือ เป็นกระบวนการเชื่อมที่ต้องอาศัยทักษะของช่างเชื่อมสูง และไม่เหมาะกับแนวเชื่อมขนาดใหญ่ เนื่องจากกระบวนการเชื่อมทำได้ช้า ทีละน้อย
องค์ประกอบต่าง ๆ ของการเชื่อมทิก
การประยุกต์ใช้งาน

อุตสาหกรรมการบินและอวกาศเป็นผู้ใช้งานหลักของการเชื่อมทิก มีการใช้กระบวนการนี้อย่างเข้มข้นในอุตสาหกรรมอวกาศยาน อุตสาหกรรมอื่น ๆ ก็มีการใช้กระบวนการเชื่อมทิกเช่นกัน โดยมักใช้ในการเชื่อมชิ้นงานที่มีขนาดบาง โดยเฉพาะอย่างยิ่งชิ้นงานที่ไม่ใช่กลุ่มเหล็ก และมีการใช้บ้างในกระบวนการผลิตจักรยาน นอกเหนือจากนี้ กระบวนการเชื่อมทิกยังใช้ในการเชื่อมชั้นแรกของงานระบบท่อ ใช้เชื่อมเพื่อซ่อมบำรุงเครื่องมือเช่น Mold และ Die ที่ทำจากอะลูมิเนียมและ แมกนีเซียม
อุปกรณ์

อุปกรณ์ที่เกี่ยวข้องประกอบด้วย
อุปกรณ์ > หัวทอร์ชหรือหัวเชื่อม (welding torch)

หัวทอร์ช หรือหัวเชื่อมทิก คือตัวอุปกรณ์ที่ใช้มือถือขณะเชื่อม เปลวอาร์คที่ใช้หลอมชิ้นงานเกิดขึ้นที่ปลายแท่งทังสเตนที่อยู่ในหัวทอร์ชนี้ แก๊สปกคลุมที่ใช้ในการป้องกันบ่อหลอมก็ถูกปล่อยลงไปที่บ่อหลอมจากหัวทอร์ชนี้เช่นกัน
หัวทอร์ชมีทั้งแบบการเชื่อมอัตโนมัติ (Automatic Operation) และการเชื่อมแบบปกติ (Manual Operation) โดยทั่วไปแล้วโครงสร้างของหัวทอร์ชสำหรับการเชื่อมอัตโนมัติและการเชื่อมแบบปกติ นั้นเหมือนกัน มีข้อแตกต่างที่หัวทอร์ชการเชื่อมปกติจะมีด้ามจับให้ผู้เชื่อมถือได้อย่างสะดวก ส่วนหัวทอร์ชสำหรับการเชื่อมอัตโนมัติจะมีอุปกรณ์สำหรับนำไปจับยึดกับอุปกรณ์สำหรับการเชื่อมอัตโนมัติอื่น ๆ
สำหรับหัวทอร์ชสำหรับการเชื่อมปกติ มุมระหว่างแกนกลางของด้ามจับและแกนกลางของทังสเตนอิเล็กโทรดเรียกว่า head angle นั้นสามารถปรับได้ตามความสะดวกของผู้เชื่อม
ทั้งหัวทอร์ชของสำหรับการเชื่อมอัตโนมัติและการเชื่อมปกติ จะมีระบบหล่อเย็นด้วยน้ำหรืออากาศ โดยทั่วไปถ้าการใช้งานที่กระแสไฟฟ้าไม่เกิน 200 แอมแปร์นั้น จะใช้อากาศเป็นตัวหล่อเย็น และจะให้น้ำเป็นตัวหล่อเย็นเมื่อใช้กระแสไฟฟ้าสูงกว่านั้นจนถึงประมาณ 600 แอมแปร์
หัวทอร์ชจะมีการต่อสายไฟฟ้าที่มาจากตัวจ่ายกระแสไฟฟ้า มีท่อนำแก๊สปกคลุมจากแหล่งจ่ายแก๊ส เช่น ถัง หรือระบบท่อนำแก๊สสำหรับโรงงานขนาดใหญ่ และมีการต่อท่ออากาศหรือน้ำหล่อเย็น
ชิ้นส่วนภายในหัวทอร์ชทำจากทองแดงผสมหรือทองเหลือซึ่งสามารถส่งผ่านความร้อนได้อย่างมีประสิทธิผล  ตัวทังสเตนอิเล็กโทรดต้องประกอบอย่างแน่นหนาและตรงศูนย์กับ collet (ตัวยึดจับ) และช่องทางปล่อยแก๊สปกคลุม
ขนาดของหัวฉีด (Nozzle) ของหัวทอร์ชขึ้นอยู่กับปริมาณของแก๊สปกคลุมที่ต้องการ ขนาดของทังสเตรนอิเล็กโทรด และข้อจำกัดด้านพื้นที่ของการทำงาน เช่นระดับความ ยาก ง่าย ของการเข้าถึงบริเวณที่ต้องการเชื่อมบนชิ้นงาน การเพิ่มขนาดของหัวฉีด จะทำให้ได้บริเวณที่ปกป้องด้วยแก๊สปกคลุมที่กว้างขึ้น
ตัวโครงสร้างภายนอกของหัวทอร์ชทำจากวัสดุจำพวกพลาสติกที่สามารถทนความร้อน เป็นฉนวนความร้อน และไม่นำไฟฟ้า เพื่อป้องกันความร้อนและกระแสไฟฟ้าทำอันตรายต่อผู้ใช้งาน
อุปกรณ์ > อิเล็กโทรด

อิเล็กโทรดที่ใช้ในการเชื่อมทิกนั้น ทำจากทังสเตน หรือทังสเตนผสมกับโลหะอื่น ๆ เนื่องจากทังสเตนมีจุดหลอมเหลวสูงที่สุดในบรรดาโลหะบริสุทธิ์ คือ 3,422 °C ทำให้ตัวอิเล็กโทรดนี้ไม่หลอมละลายไปในระหว่างการเชื่อม แต่มีการสึกกร่อนเกิดขึ้นบ้าง ผิวของอิเล็กโทรดที่ใช้งานมีทั้งแบบที่ได้รับการทำความสะอาดด้วยกระบวนการทางเคมี และแบบที่ลับ เจียร ตัดแต่ง ด้วยวิธีทางกล โดยทั่วไปอิเล็กโทรดมีขนาดเส้นผ่าศูนย์กลางประมาณ 0.5 – 6.4 mm และมีความยาวอยู่ในช่วง 75-610 mm
ทังสเตนผสมกับโลหะชนิดอื่น ทำให้ได้อิเล็กโทรดที่หลากหลาย ซึ่งมีมาตรฐานที่สามารถใช้ในการอ้างอิง และเลือกใช้งานได้ ตัวอย่างเช่น International Organization for Standardization  หรือ American Welding Society ใน ISO 6848 และ AWS A5.12
ตัวอย่างทังสเตนอิเล็กโทรด
ทังเสตนอิเล็กโทรบริสุทธิ์ (จัดอยู่ในกลุ่ม WP หรือ EWP) มีราคาถูก เหมาะสำหรับการใช้งานทั่วไป ข้อด้อยของอิเล็กโทรดกลุ่มนี้คือ ทนต่ออุณหภูมิสูง ได้น้อยกว่ากลุ่มอื่น และมีอัตราการปลดปล่อยอิเล็กตรอนที่ด้อยกว่า ไม่เหมาะกับการเชื่อมทิก กระแสตรง เช่นการเชื่อมแมกนีเซียม หรืออะลูมิเนียม เพราะต้องการความร้อนสูง
ทังสเตนอิเล็กโทรผสม Cerium oxide หรือ Ceria อัลลอยที่นำมาผสมนี้ช่วยปรับปรุงความเสถียรของอาร์ค และทำให้อาร์คเกิดง่ายขึ้น Cerium ที่ผสมนี้ ให้ผลลัพธ์ที่ดี แต่ไม่ดีเท่าการผสม Thorium แต่ข้อดีของ Cerium คือไม่ใช่สารกัมมันตรังสี
ทังสเตนอิเล็กโทรผสม Lanthanum oxide หรือ lanthana อัลลอยนี้เมื่อนำมาผสม จะให้ผลเช่นเดียวกับ Cerium และไม่ก่อให้เกิดกัมมันตภาพรังสี
ทังสเตนอิเล็กโทรผสม Thorium oxide หรือ thoria อัลลอยนี้ เมื่อนำมาผสมจะให้อาร์คที่ดีมาก เป็นที่นิยมใช้ แต่มีความเสี่ยงด้านสุขภาพและสิ่งแวดล้อมจากไอและละอองของ thorium เนื่องจากเป็นสารกัมมันตรังสี
ทังสเตนอิเล็กโทรผสม zirconium oxide หรือ zirconia อัลลอยนี้ เมื่อนำมาผสมจะช่วยเพิ่มความจุกระแสไฟฟ้า ส่งผลให้อาร์คเสถียรมากขึ้น และอายุการใช้งานนานขึ้น
อุปกรณ์ > แหล่งจ่ายกระแสไฟฟ้า

การเชื่อมทิกใช้ไฟฟ้ากระแสตรง จากแหล่งจ่ายไฟฟ้ากระแสคงที่ (direct constant current power source) ซึ่งหมายถึงแหล่งจ่ายกระแสไฟฟ้ารักษาระดับของกระแสให้คงที่ขณะเชื่อม ซึ่งทำให้ความพลังงานความร้อนที่ปลดปล่อยออกมามีค่าคงที่ แม้ว่าระยะอาร์ค (Arc distance) และแรงดันไฟฟ้าจะเปลี่ยนไป  ซึ่งคุณสมบัตินี้มีความสำคัญต่อคุณภาพของงานเชื่อม โดยเฉพาะอย่างยิ่งกระบวนการเชื่อมแบบปกติ ที่ไม่ใช่ระบบอัตโนมัติ เพราะผู้ใช้งานหรือช่างเชื่อมไม่สามารถรักษาระยะอาร์ค ได้คงที่ตลอดการเชื่อม หากใช้แหล่งจ่ายไฟฟ้าที่ให้แรงดันคงที่ แต่กระแสไม่คงที่แล้ว เมื่อระยะอาร์คไม่คงที่เนื่องจากช่างเชื่อมไม่สามารถรักษาระยะได้อย่างคงที่ตลอดแนวเชื่อม จะทำให้ความร้อนที่เข้าสู่ชิ้นงานไม่คงที่ตามไปด้วย ซึ่งจะทำให้การเชื่อมนั้นยากขึ้น
การต่อขั้ว บวก ลบ ของกระแสไฟฟ้าในการเชื่อมทิกขึ้นอยู่กับโลหะที่จะถูกเชื่อม การเชื่อมส่วนมากจะใช้การต่อไฟฟ้ากระแสตรงขั้วลบที่หัวทอร์ช และต่อขั้วบวกที่ชิ้นงาน หรือ DCEN เช่นสำหรับการเชื่อมเหล็กกล้า นิกเกิล ไทเทเนียม และโลหะอื่น ๆ การต่อขั้วแบบนี้ อิเล็กตรอนจากกระแสไฟฟ้าจะไหลจากทังสเตนอิเล็กโทรดเข้าสู่ชิ้นงานโดยผ่านทางเปลวอาร์ค ทำให้เกิดการแตกตัวเป็นไอออนของแก๊สปกคลุม และให้ความร้อนแก่ชิ้นงาน ในขณะที่ไอออนของแก๊สปกคลุมจะไหลไปหาอิเล็กโทรด ทำให้เกิดคราบออกไซด์ จึงต้องคอยลับแท่งอิเล็กโทรดให้สะอาด และได้รูปทรงที่เหมาะสมเสมอ ๆ
การต่อขั้วไฟฟ้าอีกรูปแบบซึ่งมีการใช้งานไม่มากนัก คือ DCEP ซึ่งคือการต่อกระแสไฟฟ้าขั้วบวกที่ทังสเตนอิเล็กโทรด และต่อขั้วลบที่ชิ้นงาน อิเล็กตรอนจะไหลตรงกันข้ามกับการต่อแบบ DCEN คือจะไหลจากชิ้นงานไปสู่ทังสเตนอิเล็กโทรด การต่อแบบนี้ให้ได้บ่อหลอมที่ตื่นกว่าเมื่อเทียบกับการต่อขั้วอีกแบบ และการต่อขั้วเช่นนี้ทำให้เกิดความร้อนสะสมที่แท่งอิเล็กโทรดมาก จึงจำเป็นต้องใช้อิเล็กโทรดที่มีขนาดใหญ่กว่าการต่ออีกแบบ ข้อดีของการต่อแบบนี้คือไอออนของแก๊สปกคลุมจะไหลไปสู่พื้นผิวของชิ้นงานและทำปฏิกิริยากับพื้นผิว ช่วยกำจัดออกไซด์ที่ผิวงาน ทำให้ได้คุณภาพเนื้อเชื่อมที่ดี
การใช้ไฟฟ้ากระแสสลับในการเชื่อมทิก คือเป็นการต่อ ขั้วบวก และลบ ให้แก่ชิ้นงานและอิเล็กโทรด สลับไปมา มักใช้กับการเชื่อม อะลูมิเนียม และแมกนีเซียม เนื่องจาก โลหะดังกล่าวมีชั้นออกไซด์ที่แข็งแรงจึงมีการประยุกต์ใช้คุณสมบัติเด่นเรื่องการกำจัดชั้นออกไซด์ของ DCEP และเพื่อป้องกันไม่ให้อิเล็กโทรดร้อนจนเกินไป จึงใช้คุณสมบัติเด่นของ DCEN ที่ทำให้แท่งอิเล็กดโทรดร้อนน้อยกว่า และให้การซึมลึกของบ่อหล่อมที่มากกว่า
อุปกรณ์ > แก๊สปกคลุม

การเชื่อมทิกมีความจำเป็นต้องใช้แก๊สปกคลุมเพราะ เป็นกระบวนการที่ไม่มี slag หรือวัสดุอื่นใดในการป้องกันบ่อหลอมจากการปนเปื้อนหรือทำปฏิกิริยากับออกซิเจน และไนโตรเจน ความชื้น ที่อยู่โดยรอบบ่อหลอม แก้สปกคลุมทำหน้าที่ป้องกันการปนเปื้อนดังกล่าว หากปราศจากแก๊สปกคุลมจะทำให้ได้คุณภาพงานเชื่อมที่ต่ำ เช่นทำให้เกิดรอยความไม่ต่อเนื่อง รอยแตก รู ช่องว่าง หรือทำให้โลหะเชื่อมที่ได้มีความเปราะ นอกจากนี้แก๊สปกคลุมยังทำหน้าที่แตกตัวเป็นไอออน เป็นสื่อนำพาอิเล็กตรอนและความร้อนจากหัวทอร์ชเข้าสู่ชิ้นงานทำให้เกิดการหลอมขึ้น
การเลือกชนิดของแก๊สปกคุลมขึ้นอยู่กับหลายปัจจัย เช่นชนิดของโลหะที่จะถูกเชื่อม การออกแบบรอยต่อ และลักษณะสุดท้ายของเนื้อเชื่อมที่ต้องการหลังเสร็จสิ้นการเชื่อม แก๊สอาร์กอนถูกนำมาใช้เป็นแก๊สปกคลุมมากที่สุดสำหรับการเชื่อมทิก แก๊สฮีเลียมมีใช้บ้างสำหรับการเชื่อมทิก โดยเฉพาะเมื่อต้องการเพิ่มประสิทธิภาพ เช่นความเร็วในการเชื่อม หรือการเชื่อมโลหะที่มีความสามารถในการนำความร้อนได้ดีอย่างเช่น ทองแดง และ อะลูมิเนียม เป็นต้น
การใช้แก๊สผสมระหว่างอาร์กอนและฮีเลียมก็เป็นที่นิยมในการเชื่อมทิก เพราะเป็นการรวมเอาข้อดีของทั้งสองแก๊สเข้าด้วยกัน สัดส่วนการผสมจะขึ้นอยู่กับลักษณะการใช้งาน
โดยทั่วไปขนาดของเส้นผ่านศูนย์กลางของหัวทอร์ชจะเป็นตัวกำหนดอัตราการไหลที่เหมาะสม ระหว่าง 5-20 ลิตรต่อนาที หัวทอร์ชขนาดใหญ่กว่าควรปรับอัตราการไหลของแก๊สให้มากกว่า

หัวทอร์ชเชื่อมทิก ทังสเตนอิเล็กโทรดขนาดต่าง ๆ cups, collets และ gas diffusers
การแยกส่วนประกอบของหัวทอร์ชการเชื่อมทิก
กรณ์นภัส เศรษฐรัตนพงศ์

| กรณ์นภัส เศรษฐรัตนพงศ์ |
| --- | --- |

สารนิเทศภูมิหลัง
ชื่อเกิด: นรวรรณ เศรษฐรัตนพงศ์
เกิด: 27 พฤษภาคม พ.ศ. 2545 (22 ปี) กรุงเทพมหานคร ประเทศไทย
ส่วนสูง: 173 เซนติเมตร (5 ฟุต 8 นิ้ว)
มารดา: นฤมล พงษ์สุภาพ
การศึกษา: มหาวิทยาลัยศรีนครินทรวิโรฒ
อาชีพ:  นักแสดง  นางแบบ 
ปีที่แสดง: 2562–ปัจจุบัน
สังกัด: ช่อง 3 (2563–ปัจจุบัน)
อาชีพแสดง
ผลงานเด่น: ศิริพร – มาตาลดา (2566)  หม่อมหลวงกัณฐิกา จุฑาเทพ – ลออจันทร์ (2567)  ศนิธาดา – ใจซ่อนรัก (2567)
 
กรณ์นภัส เศรษฐรัตนพงศ์ (เกิด 27 พฤษภาคม พ.ศ. 2545) ชื่อเล่น ออม เป็นนักแสดงและนางแบบหญิงชาวไทย สังกัดสถานีวิทยุโทรทัศน์ไทยทีวีสีช่อง 3 มีผลงานสร้างชื่อจากละครเรื่อง มาตาลดา และซีรีส์เรื่อง ใจซ่อนรัก ซึ่งเป็นซีรีส์แนวแซฟฟิกเรื่องแรกของช่อง 3
ประวัติ

กรณ์นภัส เศรษฐรัตนพงศ์ เดิมมีชื่อว่า "นรวรรณ เศรษฐรัตนพงศ์" เกิดวันที่ 27 พฤษภาคม 2545 เป็นบุตรสาวคนโต มีน้องชาย 1 คน และเป็นบุตรสาวของนักแสดงหญิง "นฤมล พงษ์สุภาพ"ด้านการศึกษา สำเร็จการศึกษาระดับชั้นประถมศึกษาจาก โรงเรียนวัฒนาวิทยาลัย ระดับชั้นมัธยมศึกษาตอนต้นจาก โรงเรียนมัธยมปัญญารัตน์ ระดับชั้นมัธยมศึกษาตอนปลายจาก โรงเรียนสาธิตมหาวิทยาลัยศรีนครินทรวิโรฒ ประสานมิตร (เอกอังกฤษ-อาเซียน) สำเร็จการศึกษา​ระดับ​ปริญญาตรี​จาก คณะเศรษฐศาสตร์ มหาวิทยาลัยศรีนครินทรวิโรฒ (หลักสูตรนานาชาติ) และกำลังศึกษาต่อระดับปริญญาโท วิทยาลัยนวัตกรรมสื่อสารสังคม มหาวิทยาลัยศรีนครินทรวิโรฒ​ สาขาวิชาสื่อเพื่อสังคม
การทำงานในวงการบันเทิง

กรณ์นภัส เศรษฐรัตนพงศ์ เข้าสู่วงการบันเทิงโดยการถ่ายงานโฆษณา​ตัวหนึ่งของสายการบินแบรนด์​หนึ่ง และผ่านการคัดเลือกเข้ามาเป็นนักแสดงซีรีส์วัยรุ่น สูตรรักนักการโรงแรม ทางช่อง 3 ในปี พ.ศ.2562 ซึ่งเป็นผลงานเรื่องแรกในวงการบันเทิง และ ปี พ.ศ. 2563 ได้เซ็นสัญญาเป็นนักแสดงสังกัดช่อง 3 เอชดี มีผลงานละครในฐานะนักแสดงช่องเรื่อง เก็บแผ่นดิน ซึ่งรอออกอากาศ ต่อมา ปี พ.ศ. 2564 มีผลงานออกอากาศ ซีรีส์เรื่อง จากสูญถึงสิบ ตามมาด้วยละครหลังข่าวเรื่อง พราวมุก, ดวงตาที่สาม ในบทบาทนักแสดงรับเชิญ และ เกมล่าทรชน ซึ่งเรื่องนี้ได้รับบทนำเต็มตัว ปี พ.ศ. 2565 เรื่อง อ้ายข่อยฮักเจ้า ปี พ.ศ. 2566 เรื่อง ใต้เงาตะวัน, มาตาลดา และ แค้น ปี พ.ศ. 2567 ละครชุด ดวงใจเทวพรหม ตอน ลออจันทร์  ซึ่งเป็นภาคต่อของละครชุด สุภาพบุรุษจุฑาเทพ​ และซีรีส์ Girl’s love เรื่องใจซ่อนรัก นับว่าเป็นซีรีส์แซฟฟิกเรื่องแรกของทางช่อง 3
ผลงาน > ละครโทรทัศน์

ละครโทรทัศน์ทั้งหมดด้านล่างนี้ออกอากาศทางสถานีวิทยุโทรทัศน์ไทยทีวีสีช่อง 3
| ปี | เรื่อง | บทบาท |
| --- | --- | --- |
| 2562 | Hotel Star The Series สูตรรักนักการโรงแรม | นุก |
| 2564 | พราวมุก | ตรีนุช (วัยเด็ก) |
| 2564 | ดวงตาที่สาม | แจม (รับเชิญ) |
| 2564 | เกมล่าทรชน | อัญญา เรืองสุรเดชา |
| 2565 | อ้ายข่อยฮักเจ้า | ธัญญ่า (รับเชิญ) |
| 2566 | ใต้เงาตะวัน | วิคตอเรีย อเล็กซานเดอร์ (วิกกี้) / พริมา (รับเชิญ) |
| 2566 | แค้น | ดาหวัน ศิริเวฒน์ / ดาหวัน ไกรฤทธิ์ (หวัน) |
| 2566 | มาตาลดา | ศิริพร (รีรี่) |
| 2567 | ดวงใจเทวพรหม : ลออจันทร์ | หม่อมหลวงกัณฐิกา จุฑาเทพ (คุณกัณ) |

ละครโทรทัศน์ต่อไปนี้ที่ไม่ได้ออกอากาศ​
| ละครโทรทัศน์ที่ไม่ได้ออกอากาศ> ปี | ละครโทรทัศน์ที่ไม่ได้ออกอากาศ> เรื่อง | ละครโทรทัศน์ที่ไม่ได้ออกอากาศ> บทบาท | ละครโทรทัศน์ที่ไม่ได้ออกอากาศ> ​ หมายเหตุ​ | ละครโทรทัศน์ที่ไม่ได้ออกอากาศ>  | ละครโทรทัศน์ที่ไม่ได้ออกอากาศ>  |
| --- | --- | --- | --- | --- | --- |
| 2564 | เก็บแผ่นดิน​ | มะนุ | ปิดกล้องตั้งแต่ปี 2564 |  |  |
ผลงาน > ซีรีส์

| ปี | เรื่อง | บทบาท | ออกอากาศ |
| --- | --- | --- | --- |
| 2564 | FROM ZERO TO HERO จากสูญถึงสิบ | พริมา วิรัลกุล (พริม) | ช่อง 3 HD, AIS Play |
| 2567 | The Secret Of Us ใจซ่อนรัก​ | ศนิธาดา พงศ์พิพัฒน์ (เอิน) | ช่อง 3 HD |
| กำลังถ่ายทำ​ | ​Only You เพียงเธอ​​ | ไอร่า | ช่อง 3 HD |
ผลงาน > ละครสั้น

| ปี | เรื่อง | บทบาท | ออกอากาศ |
| --- | --- | --- | --- |
| 2566 | หน้ากาก  | พิณ | Thai PBS |
ผลงาน > ภาพยนตร์

| ปี | เรื่อง | บทบาท | ค่ายผลิต |
| --- | --- | --- | --- |
| 2568 | แต่ง Monk | ออม | ทรานส์ฟอร์เมชั่น ฟิล์ม |
ผลงาน > ภาพยนตร์สั้น

| ปี | เรื่อง | บทบาท | ออกอากาศ |
| --- | --- | --- | --- |
| 2566 | ยังรักกัน Still Love  | ออม กรณ์นภัส | YouTube : Wonderland Films Thailand |
| 2567 | ​ตีสาม (Ti Sam) | ดาว ดาริกา | YouTube : Pairueay Productions |
ผลงาน > เพลง

เพลง "อย่าเล่นกับระบบ" - ร้องร่วมกับ ศิริลักษณ์ คอง
ผลงาน > มิวสิกวิดีโอ

เพลง แก้มน้องนางนั้นแดงกว่าใคร - Smile for Life 3 | THAI SMILE  (Cover) (2562)
เพลง I Have No Black Magic  - สิงโต นำโชค (อ้ายมันบ่มีคาถา) (2566)
ผลงาน > โฆษณา

ปี 2562 โฆษณา Thai Smile "ไทยสมายล์ให้รอยยิ้มช่วยชีวิต"
ปี 2567 โฆษณา OPPO A3 Series
ปี 2567 โฆษณา Cathy Doll Moistful Bear Lip Glaze
ปี 2567 โฆษณา SmoothE+
คอนเสิร์ต/แฟนมีตติ้ง

| ปี (พ> ศ.) | วัน/เดือน | ชื่องาน | เมือง | ประเทศ | สถานที่จัดงาน | หมายเหตุ |
| --- | --- | --- | --- | --- | --- | --- |
| 2567 | 30 มีนาคม | LAORCHAN FUN & FURIOUS | Bangkok | Thailand | โรงเรียนสวนกุหลาบวิทยาลัย​ |  |
| 2567 | 19 พฤษภาคม | Happy LingOrm Day | Bangkok | Thailand | โรงพยาบาลเด็ก |  |
| 2567 | 23 มิถุนายน | LINGORM 1st MEET “ใจซ่อนรัก The Secret of Us” | Bangkok | Thailand | ICONSIAM |  |
| 2567 | 17 สิงหาคม | LINGORM 1st FAN MEETING in HONG KONG | Hong Kong | China | Sheraton Hong Kong Tung Chung Hotel |  |
| 2567 | 8 กันยายน | Dear my Love LING & ORM Fan Meeting 2024 | Bangkok | Thailand | IMPACT Exhibition Hall 5 |  |
| 2567 | 21 กันยายน | LINGORM 1st FAN MEETING in MACAU | Macau | China | Broadway Theatre |  |
| 2567 | 6 ตุลาคม | Dear my Love LING & ORM 1st FAN MEETING in MANILA | Manila | Philippines | Araneta Coliseum |  |
| 2567 | 2 พฤศจิกายน | Heartbeat·Orm Nanning Fan Meeting | Nanning | China | Guangxi |  |
| 2567 | 8 พฤศจิกายน | Dear my Love LING & ORM 1st Fan Meeting 2024 | Taipei | Taiwan | Legacy Tera |  |
| 2567 | 1 ธันวาคม​ | Lost In Gulf's Space (แขกรับเชิญ) | Bangkok | Thailand | MCC Hall, The Mall Lifestore Bangkapi |  |
| 2567 | 7 ธันวาคม | Dear my Love LING & ORM 1st FAN MEETING in TOKYO | Tokyo | Japan | Tokyo International ForumB7 |  |
| 2567 | 14 -15  ธันวาคม | Our Secret Love LINGORM MEETING in MACAU | Macau | China | Broadway Theatre |  |
| 2568 | 11 มกราคม | Ling & Orm 2025 Fan Meeting in Hong Kong | Hong Kong | China | AXA Dreamland |  |
| 2568 | 25 มกราคม | New Year's Appreciation Party | Qingdao | China | Qingdao SCODA Pearl International Expo Center |  |
| 2568 | 14 กุมภาพันธ์ | LING & ORM The Story of Us Fansign Event | Bangkok | Thailand | Paragon Hall |  |
| 2568 | 16 กุมภาพันธ์ | 2025 Orm 【Love as First Sight】 Fuzhou Fan Meeting | Fuzhou | China | Fujian Grand Theatre |  |
| 2568 | 22 กุมภาพันธ์ | Under The Moon LING & ORM 1st FAN MEETING in Vietnam | Ho Chi Minh City | Vietnam | Nguyen Du Gymnasium |  |
แหล่งข้อมูลอื่น

ormkornnaphat ที่เอกซ์ (ทวิตเตอร์)
ormkornnaphat ที่อินสตาแกรม
ormkornnaphat ช่องในยูทูบ
ormkornnaphat ที่ติ๊กต็อก
สะพานพระราม 3

| สะพานพระราม 3 |
| --- | --- |
สะพานพระราม 3‎ (ทางขวาของภาพ) โดยคู่ขนานไปกับสะพานกรุงเทพ
เส้นทาง: ถนนรัชดาภิเษก, ถนนสมเด็จพระเจ้าตากสิน, ถนนเจริญกรุง, ถนนพระรามที่ 3, รถโดยสารด่วนพิเศษ สายสาทร–ราชพฤกษ์
ข้าม: แม่น้ำเจ้าพระยา
ที่ตั้ง: แขวงสำเหร่ เขตธนบุรี แขวงบางคอแหลม เขตบางคอแหลม
ชื่อทางการ: สะพานพระราม 3
ชื่ออื่น: สะพานกรุงเทพ 2
ผู้ดูแล: กรมทางหลวงชนบท
รหัส: ส.004
เหนือน้ำ: สะพานสมเด็จพระเจ้าตากสินมหาราช
ท้ายน้ำ: สะพานกรุงเทพ
ข้อมูลจำเพาะ
ประเภท: สะพานคานรูปกล่อง (box girder bridge)
ความยาว: หลักช่วงกลางน้ำ 226 เมตร, หลักช่วงข้าง 125 เมตร
ความกว้าง: 34 เมตร
ความสูง: 66 เมตร
ประวัติ
วันเริ่มสร้าง: 29 สิงหาคม พ.ศ. 2539
วันเปิด: 21 ตุลาคม พ.ศ. 2542 30 มีนาคม พ.ศ. 2543
สะพานพระราม 3 และสะพานกรุงเทพ ในช่วงค่ำคืน ภาพในปี พ.ศ. 2562
สะพานพระราม 3 เป็นสะพานข้ามแม่น้ำเจ้าพระยา เชื่อมระหว่างถนนรัชดาภิเษกและถนนสมเด็จพระเจ้าตากสิน ในพื้นที่เขตธนบุรี กับถนนเจริญกรุงและถนนพระรามที่ 3 ในพื้นที่เขตบางคอแหลม สร้างขึ้นคู่ขนานกับสะพานกรุงเทพ เพื่อบรรเทาปัญหาการจราจรตามแนวพระราชดำริของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
เนื่องจากสะพานกรุงเทพยังคงต้องเปิด-ปิดสะพานอยู่ จึงต้องสร้างสะพานพระราม 3 ให้สูง เพื่อให้เรือสินค้าแล่นผ่านได้ นอกจากนี้ สะพานพระราม 3 ยังเป็นสะพานแบบอสมมาตรที่สูงเป็นอันดับ 5 ของโลกด้วย และเหตุที่สะพานมีระดับสูงและช่วงทางลงยาวมาก ทำให้มีอุบัติเหตุเกิดขึ้นเป็นประจำทุกปี นอกจากนั้นในทางลงด้านถนนเจริญกรุงก็ประสบอุบัติเหตุบ่อยครั้ง เนื่องจากเป็นทางลาดชัน จึงเกิดเหตุรถพุ่งเข้าชนบ้านที่อยู่ตรงทางลง ทำให้ต้องมีการสร้างแผงปูนขึ้นกั้นบริเวณบ้านที่อยู่ทางลงด้านนี้ โดยสะพานแห่งนี้ มีระบบขนส่งมวลชน ประเภทรถโดยสารด่วนพิเศษ นั่นคือ รถโดยสารด่วนพิเศษ สายสาทร–ราชพฤกษ์ ใช้ช่องทางร่วมกับรถทั่วไปด้วย โดยช่องเดินรถจะอยู่ด้านขวาสุด ชิดเกาะกลางสะพาน
ข้อมูลทั่วไป

วันที่ทำการก่อสร้าง : วันที่ 29 สิงหาคม พ.ศ. 2539
วันเปิดการจราจร : วันที่ 21 ตุลาคม พ.ศ. 2542
วันที่ทำพิธีเปิดสะพาน : วันที่ 30 มีนาคม พ.ศ. 2543
บริษัทที่ทำการก่อสร้าง : Ed.Zublin Ag.Wayss & Freytag And Stecon Joint Venture
ราคาค่าก่อสร้าง : งบประมาณแผ่นดิน 411,489,540 บาท และจากกองทุนความร่วมมือทางเศรษฐกิจโพ้นทะเลแห่งญี่ปุ่น (OECF) 2,481,181,265 เยน
แบบของสะพาน : สะพานคานรูปกล่อง (Box Girder)
ความกว้างของสะพาน : 6 ช่องจราจร 2 ทิศทาง 23 เมตร (ยกเว้นเชิงสะพานทั้งสองฝั่ง มี 4 ช่องจราจร เนื่องจากช่องจราจรด้านซ้ายสุดทั้งสองช่องเป็นสะพานเชื่อมต่อกับถนนเจริญกรุงและถนนสมเด็จพระเจ้าตากสิน)
สูงจากระดับน้ำ : 34 เมตร จากระดับน้ำทะเลปานกลาง
ความกว้างของช่องลอด : 66 เมตร
ความยาวของโครงสร้างสะพาน : หลักช่วงกลางน้ำ 226 เมตร, หลักช่วงข้าง 125 เมตร
ความยาวเชิงลาดของสะพาน : ทั้ง 2 ฝั่ง 1,694 เมตร
ความยาวเชิงลาดทางขึ้น : ที่ถนนตก 211 เมตร, ที่ถนนสมเด็จพระเจ้าตากสิน 625 เมตร
ความยาวเชิงลาดทางลง : ที่ถนนเจริญกรุง 366 เมตร
ถนนระดับดิน : ทั้งสองฝั่ง 834 เมตร
ความยาวสะพานพร้อมเชิงลาด : 3,372 เมตร โดยเริ่มต้นจากจุดสิ้นสุดของโครงการก่อสร้างและปรับปรุงถนนพระรามที่ 3 ห่างจากแยกถนนตก ประมาณ 300 เมตร
ทัศนียภาพ

ทัศนียภาพกรุงเทพมหานครเขตธนบุรี (ฝั่งขวาของแม่น้ำ) และเขตบางคอแหลม (ฝั่งซ้ายของแม่น้ำ) จากสะพานพระราม 3 ในปี พ.ศ. 2564
ดูเพิ่ม

สะพานกรุงเทพ
ถนนพระรามที่ 3
ถนนตก
แหล่งข้อมูลอื่น

แผนที่และภาพถ่ายทางอากาศของ สะพานพระราม 3
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
13°42′05″N 100°29′33″E﻿ / ﻿13.701519°N 100.492619°E﻿ / 13.701519; 100.492619
| สะพานข้ามแม่น้ำเจ้าพระยาในปัจจุบัน |
| --- | --- | --- | --- |
| เหนือน้ำ สะพานสมเด็จพระเจ้าตากสินมหาราช   | สะพานพระราม 3   | ท้ายน้ำ สะพานกรุงเทพ  |  |
| ด ค กจุดข้ามแม่น้ำเจ้าพระยา |
| --- | --- | --- |
| จังหวัดนครสวรรค์ |  สะพานเดชาติวงศ์  สะพานตะเคียนเลื่อน  สะพานชุมชนตานิว-มณีวงศ์  สะพานสมเด็จพระวันรัต (เฮง เขมจารี)  |  |
| จังหวัดอุทัยธานี |  สะพานมโนรมย์ 1  |  |
| จังหวัดชัยนาท |  สะพานมโนรมย์ 1  สะพานธรรมจักร  สะพานศรีธรรมจักร  สะพานชัยนาท  เขื่อนเจ้าพระยา  สะพานสรรพยา  |  |
| จังหวัดสิงห์บุรี |  สะพานอินทร์บุรี  สะพานบางระจัน  สะพานอนุสรณ์ 100 ปี สิงห์บุรี (หลวงพ่อแพ 99)  สะพานพรหมบุรี  |  |
| จังหวัดอ่างทอง |  สะพานพระมหาพุทธพิมพ์ 1  สะพานอ่างทอง  สะพานเลี่ยงเมืองอ่างทอง  สะพานป่าโมก  |  |
| จังหวัดพระนครศรีอยุธยา |  สะพานจุฬามณี  สะพานอยุธยา-ภูเขาทอง  สะพานกษัตราธิราช  สะพานอโยธยา  สะพานเกาะเรียน  สะพานเกาะเกิด  สะพานเชียงราก 2  |  |
| จังหวัดปทุมธานี |  สะพานเชียงราก 2  สะพานปทุมธานี 1  สะพานปทุมธานี 2  สะพานนนทบุรี 3  |  |
| จังหวัดนนทบุรี |  สะพานนนทบุรี 3  สะพานพระราม 4  สะพานคู่ขนานสะพานพระนั่งเกล้า  สะพานพระนั่งเกล้า  สะพานรถไฟฟ้ามหานคร สายฉลองรัชธรรม  สะพานมหาเจษฎาบดินทรานุสรณ์  สะพานพระราม 5  สะพานพระราม 7 4  สะพานรถไฟฟ้าชานเมือง สายสีแดงอ่อน 4  |  |
| กรุงเทพมหานคร |  สะพานพระราม 7 4  สะพานรถไฟฟ้าชานเมือง สายสีแดงอ่อน 4  สะพานพระราม 6  สะพานทางพิเศษประจิมรัถยา  สะพานรถไฟฟ้ามหานคร สายเฉลิมรัชมงคล  สะพานเกียกกาย  สะพานกรุงธน  สะพานพระราม 8  สะพานสมเด็จพระปิ่นเกล้า  อุโมงค์รถไฟฟ้ามหานคร สายเฉลิมรัชมงคล  สะพานปฐมบรมราชานุสรณ์  สะพานพระปกเกล้า  สะพานสมเด็จพระเจ้าตากสินมหาราช  สะพานพระราม 3  สะพานกรุงเทพ  สะพานพระราม 9  สะพานทศมราชัน  สะพานภูมิพล 1 5  |  |
| จังหวัดสมุทรปราการ |  สะพานภูมิพล 1 5  สะพานภูมิพล 2  สะพานกาญจนาภิเษก  |  |
ตัวเอียง: กำลังก่อสร้าง/ยังไม่เปิดใช้งาน 1เชื่อมระหว่างจังหวัดอุทัยธานีกับจังหวัดชัยนาท; 2เชื่อมระหว่างจังหวัดปทุมธานีกับจังหวัดพระนครศรีอยุธยา; 3เชื่อมระหว่างจังหวัดปทุมธานีกับจังหวัดนนทบุรี; 4เชื่อมระหว่างจังหวัดนนทบุรีกับกรุงเทพมหานคร; 5เชื่อมระหว่างกรุงเทพมหานครกับจังหวัดสมุทรปราการ
การพ่นเคลือบด้วยความร้อน

การพ่นเคลือบด้วยความร้อน (อังกฤษ: Thermal spraying techniques) คือ กระบวนการพ่นเพื่อเคลือบพื้นผิวของวัสดุใด ๆ ด้วยวัสดุร้อน หรือวัสดุหลอมเหลว หรือวัสดุกึ่งหลอมเหลว วัสดุที่เป็นวัตถุดิบของผิวเคลือบได้รับความร้อนจากกระแสไฟฟ้า (ในรูปของ plasma หรือ arc) หรือการเผาไหม้ทางเคมี (combustion flame) เมื่อวัสดุดังกล่าวถูกพ่นตกกระทบลงบนพื้นผิวจะเกิดการแข็งตัวอย่างรวดเร็วเกิดเป็นผิวเคลือบ มีลักษณะเป็นแผ่น ๆ ซ้อนทับกันเรียกว่า Lamellar Structure
Plasma Spraying Process
การพ่นเคลือบด้วยความร้อนสามารถให้ความหนาของผิวเคลือบได้ตั้งแต่ประมาณ 20 ไมโครเมตร จนถึง หลายมิลลิเมตร ซึ่งขึ้นอยู่กับกระบวนการพ่นและคุณสมบัติของวัสดุที่นำมาใช้เป็นผิวเคลือบ การพ่นเคลือบด้วยความร้อนนี้สามารถเคลือบผิวที่มีขนาดใหญ่ได้ด้วยอัตราการเคลือบที่เร็วเมื่อเทียบกับวิธีการเคลือบผิวอื่น ๆ เช่น electroplating, physical and chemical vapor deposition เป็นต้น
สิ่งที่สามารถนำมาใช้เป็นผิวเคลือบมีทั้ง โลหะ, โลหะผสม (alloy), เซรามิก, พลาสติก, และวัสดุผสม (composites) ซึ่งวัสดุเหล่านี้ผลิตมาในรูปของผงหรือเส้นลวด
ในการพ่นเคลือบวัสดุเหล่านี้จะได้รับความร้อนจากการเผาไหม้ทางเคมี หรือการกระตุ้นด้วยกระแสไฟฟ้า ทำให้วัดสุอยู่ในสภาพหลอมเหลว หรือกึ่งหลอมเหลว  แล้วถูกพ่นออกไปเป็นละอองอนุภาคระดับไมโครเมตร
การวัดคุณภาพของผิวเคลือบทำโดยการตรวจวัดความพรุนหรือปริมาณของรูพรุนของผิวเคลือบ, ตรวจวัดปริมาณออกไซด์, ตรวจวัดความแข็งมหภาค และความแข็งจุลภาค (macro and micro-hardness), ตรวจวัดความแข็งแรงของการยึดเกาะ (bond strength), ตรวจวัดความหยาบของพื้นผิว เป็นต้น
ในบางครั้งกระบวนการพ่นเคลือบต้องอาศัยแขนกลเข้ามาช่วยในการยึดจับหัวปืนพ่น เนื่องจากกระบวนการสร้างเสียงดัง และความร้อนสูง ทำไห้ใช้คนถือหัวพ่นได้ไม่สะดวก อีกทั้งการใช้แขนกลยังช่วยให้การกระจายของผิวเคลือบเป็นไปอย่างสม่ำเสมอกว่า
Thermal Spray with Robot Arm
ชนิดของกระบวนการพ่นเคลือบด้วยความร้อน
Plasma spraying
Detonation spraying
Wire arc spraying
Flame spraying
High velocity oxy-fuel coating spraying (HVOF)
Warm spraying
Cold spraying
ประโยชน์

ผิวเคลือบที่ได้จากกระบวนการพ่นเคลือบด้วยความร้อนสามารถนำมาใช้ประโยชน์ในเรื่องการป้องกันความเสียหายที่จะเกิดขึ้นกับตัวชิ้นงาน จากสภาพแวดล้อมหรือ สภาพการใช้งาน โดยทั่วไปผิวเคลือบจะเป็นส่วนที่เสียหายแทนเนื้อวัสดุของชิ้นงานที่ผิวเคลือบนั้นเคลือบไว้  ซึ่งจะทำให้ชิ้นงานมีอายุการใช้งานที่ยาวนานขึ้น
นอกจากนี้กระบวนการพ่นเคลือบด้วยความร้อนยังสามารถใช้ในการซ่อมบำรุงชิ้นงานต่าง ๆ ได้ด้วย เช่น ชิ้นงานที่สึกหรอจากการเสียดสีขณะใช้งานเมื่อถึงกำหนดซ่อมบำรุง ก็สามารถใช้กระบวนการพ่นเคลือบด้วยความร้อนพ่นเนื้อวัสดุลงไปเติมเต็มส่วนที่สึกหรอได้
อุปกรณ์

โดยทั่วไประบบของการพ่นเคลือบด้วยความร้อนประกอบด้วยอุปกรณ์ดังต่อไปนี้
หัวทอร์ชสำหรับพ่น (Spray torch) หรือปืนสำหรับพ่น (spray gun) - เป็นอุปกรณ์หลักสำหรับหลอมเหลวและเร่งความเร็วของอนุภาคของวัสดุที่ปล่อยออกมาเพื่อจะไปพ่นเคลือบ
ตัวจ่าย (Feeder) - อุปกรณ์สำหรับจ่ายวัสดุที่จะมาหลอมเป็นผิวเคลือบที่อยู่ในรูปของผง เส้นลวด หรือของเหลว โดยจ่ายผ่านท่อไปสู่หัวทอร์ช
ตัวจ่ายสื่อนำพา (Media supply) - อุปกรณ์สำหรับจ่ายแก็สหรือของเหลวสำหรับสร้างเปลวหรือลำพลาสมาสำหรับพ่นหรือแก็สสำหรับนำพาผงวัสดุผิวเคลือบในระบบ
แขนกล (Robot) - อุปกรณ์ที่ให้หัวทอร์ชมายึดจับ พาให้หัวทอร์ชเคลื่อนที่ในรูปแบบต่าง ๆ ตามที่ต้องการในขณะพ่นเคลือบ (ในการพ่นเคลือบบางประเภท หรือการออกแบบบางประเภท ไม่มีส่วนของแขนกล ผู้ใช้งานเป็นผู้ถือหัวทอร์ชโดยตรง)
ตัวจ่ายไฟ (Power supply) - อุปกรณ์สำหรับจ่ายกระแสไฟฟ้าหล่อเลี้ยงการทำงานของระบบ
แผงควบคุม (Control console) - แผงสำหรับให้ผู้ใช้งานควบคุมการทำงานของอุปกรณ์ต่าง ๆ อาจจะอยู่ในรูปแยกชนิดกัน หรือรวมทุกอุปกรณ์มาควบคุมในแผงอันเดียวกันก็ได้ ทั้งนี้ขึ้นอยู่กับผู้ผลิต